《呈泽萌和尚》
清代·成鹫

大道日陵夷，真风自虚妄。城市足嚣尘，山林见高尚。

翘首丹霞巅，仙凡隔天壤。巍巍大法王，所居得无上。

云树隐楼台，祗园集龙象。众水尽朝宗，万山互回向。

三尺龟毛拂，一枝兔角杖。埽荡野狐踪，打破犹疑网。

孤峰啸一声，空谷传清响。侧耳闻法音，遐心驰梦想。

昨从南海来，入山呈伎俩。多谢火炉边，清言发深广。

大冶铸干邪，顽金先出矿。白社许从容，青山任来往。

假我竹边楼，解我尘劳鞅。腊尽又新年，春光正骀宕。

山中岁月长，杲日当空朗。披衣礼法筵，一拜一瞻仰。

百年老赵州，千岁今宝掌。愿得镇追随，主宾更无两。

迟我三十年，白首重相访。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。